Drie doodgebrand naby MuizenbergLede van die polisie se bende-eenheid. (Foto: SA Polisie) Die Muizenberg-polisie ondersoek drie moorde nadat drie mense oor die naweek hier doodgebrand het. Die drie, wat nog nie geïdentifiseer is nie, het Sondagaand in Hillview naby Muizenberg in die Wes-Kaap doodgebrand. “Die polisie ondersoek die moorde, asook die motief daarvoor, maar kon nog nie die liggame van die drie slagoffers uitken nie, aangesien hulle so erg verbrand is,” sê brig. Novela Potelwa, polisiewoordvoerder van die Wes-Kaap. ŉ Video van die voorval wat op sosiale media versprei word, wys hoe lede van die gemeenskap saamdrom om die verkoolde lyke wat in ŉ oopte in Hillview lê. Daar kan gehoor word hoe van die gemeenskap hul skok en afgryse oor die gebeurtenis uitspreek. Die situasie in die omgewing was Sondag baie gespanne en openbareorde-polisie asook lede van die Muizenberg-polisiestasie en omliggende polisiestasies het die situasie met ŉ valkoog dopgehou. “Die polisie het veral ŉ groep gemeenskapslede dopgehou wat daar naby saamgedrom het, maar geen verdere voorvalle is deur die loop van die nag aangemeld nie,” sê Potelwa. Enigiemand met inligting oor die voorval word versoek om die polisie by 08600 10111 te bel.